Ипшыныжынуи къытехуэркъым
УмыщIэу зы нэмэз къэбгъанэмэ, абы укафиру къикIрэ? Апхуэдэ гуэныхьыр дауэ упшыныж хъуну?
— ЦIыхум нэмэз ищIын зэрыхуейр имыщIэу, щымыгъуазэу нэмэзхэр имыщIамэ, абы гуэныхь иIэкъым икIи ипшыныжынуи къытехуэркъым. Ауэ къищIэну Iэмал иIэ пэтрэ къимыщIамэ, щIэмыупщIамэ, апхуэдэм гуэныхь къихьынущ икIи щIэныгъэлIхэм я нэхъыбэм зэрыжаIэмкIэ, и нэмэз блэкIахэр ипшыныжын икIи тобэ къихьыжын хуейщ. Зэрипшыныжыр зэрыблэкIам хуэдэущ, я зэкIэлъыкIуэкIэм Iэмал зэриIэкIэ хуэсакъыурэ. Нэмэз щапшыныж хъу зэманхэм ирырегъэхьэлIэри, япэ- щIыкIэ пщэдджыжьыр, итIанэ шэджагъуэр, итIанэ ичындыр епшыныж. Ниет щиткIэ, мыпхуэдэу гухэлъ ищIмэ нэхъыфIщ: «Иужь дыдэу блэзгъэкIа пщэдджыжь (е шэджагъуэ…) нэмэзыр…».
Нэмэз зымыщIым и муслъымэнагъ е и мымуслъымэнагъ ятеухуауэ къапщтэмэ, щIэныгъэлIхэм мы Iуэхур тIууэ зэхадз: зыр нэмэзыр зэрыфарзыр и фIэщ мыхъуу, ар игъэпцIу щытыр, адрейр щхьэхынагъэм е къыфIэмыIуэхуныгъэм къыхэзыхыу нэмэз зымыщIыр.
Нэмэзыр зи фIэщ мыхъур, зэрыфарзыр зыгъэпцIыр зэрыджаурым шэч хэлъкъым. АбыкIэ щIэныгъэлIхэр псори зэакъылэгъущ.
Мыдрейуэ, нэмэзыр и фIэщ хъуууэ, зэрыфарзри къыгурыIуэу, ауэ щхьэхынагъэм е къыфIэмыIуэхуныгъэм къыхихыу нэмэз зымыщIым теухуауэ щIэныгъэлIхэр зэтехуэркъым. Нэхъыбэм зэрыжаIэмкIэ, ахэр диным икIауэ, джауру убж хъунукъым. Абы щыгъуэми апхуэдэм тезыр гуэр къызэрилэжьымкIэ псори зэтохуэ, тезырым и инагъымкIэ зэщхьэщыкIми.
